Rún ó Thionól Parlaiminteach Euronest maidir leis an infheistíocht dhíreach choigríche i mBallstáit an Aontais agus i dtíortha Chomhpháirtíocht an Oirthir

(2018/C 343/02)

TÁ TIONÓL PARLAIMINTEACH EURONEST,

— ag féachaint do Ghníomh Bunaíochta Thionól Parlaiminteach Euronest an 3 Bealtaine 2011 agus don Dearbhú Comhpháirteach ó Chruinniú Mullaigh Chomhpháirtíocht an Oirthir an 24 Samhain 2017,

— ag féachaint do na Comhaontuithe Comhlachais idir an tAontas Eorpach, de pháirt amháin, agus an tSeoirsia, an Mholdóiv agus an Úcráin, den pháirt eile, go háirithe na Limistéir Dhoimhne Chuimsitheacha Saorthrádála (DCFTAnna),

— ag féachaint do Phlean Gníomhaíochta do 2016-2017 Chomhdháil na nÚdarás Réigiúnach agus Áitiúil do Chomhpháirtíocht an Oirthir,

— ag féachaint do na Tuarascálacha Infheistíochta Domhanda arna bhfoilsiú ag Comhdháil na Náisiún Aontaithe ar Thrádáil agus Forbairt,

— ag féachaint do bheartas infheistíochta na hEagraíochta um Chomhar agus Forbairt Eacnamaíochta ó mhí Dheireadh Fómhair 2017 dar teideal “Infheistíocht Dhíreach Choigríche (IDC) i bhfigiúirí”,

— ag féachaint do Dhoiciméad Inmheánach Oibre Comhpháirteach an Choimisiúin Eorpaigh agus na Seirbhíse Eorpaí Gníomhaíochta Seachtraí an 9 Meitheamh 2017 dar teideal “Comhpháirtíocht an Oirthir — 20 sprioc insoláthartha don bhliain 2020 — Ag díriú ar phríomhthosaíochtaí agus torthaí nithiúla”,

— ag féachaint don Chomhaontú maidir le Comhpháirtíocht Chuimsitheach Fheabhsaithe idir an tAontas agus an Airméin a síníodh i mí na Samhna 2017 sa Bhruiséil,

— ag féachaint do Bheartas Athbhreithnithe Comharsanachta na hEorpa (BCE) 2015 agus don Ionstraim Eorpach um Chomharsanacht (IEC) don tréimhse 2014-2020,

— ag féachaint do Chlár Oibre 2030 don Fhorbairt Inbhuanaithe a glacadh ag Comhthionól Ginearálta na Náisiún Aontaithe an 25 Meán Fómhair 2015,

— ag féachaint do Ráiteas Comhpháirteach Airí Gnóthaí Eachtracha Ghrúpa Visegrad maidir le Comhpháirtíocht an Oirthir, a tháinig sna sála ar thorthaí an chruinnithe a bhí acu i Vársá an 12 Aibreán 2017, ina luaitear deiseanna maidir le ballraíocht san Aontas do thíortha sin Chomhpháirtíocht an Oirthir a mbeadh spéis acu ann,

A. de bhrí gurb é is aidhm leis an gcomhar a dhéantar faoi chuimsiú Thionól Parlaiminteach Euronest dea-thionchar a imirt trí fhónamh mar ardán chun tuairimí a mhalartú, chun teacht ar chomhsheasaimh maidir le dúshláin dhomhanda na linne seo i ndáil leis an daonlathas, an pholaitíocht, cúrsaí eacnamaíochta, an tslándáil fuinnimh agus gnóthaí sóisialta, agus chun treisiú leis na naisc idir Comhpháirtíocht an Oirthir agus an tAontas;

B. de bhrí gur treise a bhíonn an tAontas agus na comhpháirtithe agus gur fearr a bhíonn siad in ann dul i gceann dúshláin, idir inmheánach agus sheachtrach, a bhuí leis na dlúthcheangail a chothaítear trí Chomhpháirtíocht an Oirthir; de bhrí go bhfuil Comhpháirtíocht an Oirthir bunaithe ar thiomantas do phrionsabail an dlí idirnáisiúnta agus do luachanna bunúsacha, ar a n-áirítear an daonlathas, an smacht reachta agus urraim do chearta an duine agus do shaoirsí bunúsacha, agus freisin don gheilleagar margaidh, don fhorbairt inbhuanaithe agus don dea-rialachas; de bhrí go bhfuil Comhpháirtíocht an Oirthir tiomanta do rannpháirtíocht chuimsitheach na sochaí ina hiomláine a chur chun cinn, agus go bhfuil sí tiomanta don chuimsiú eacnamaíoch a threisiú, go háirithe an comhionannas inscne, amhail dá bhforáiltear i bPlean Gníomhaíochta an Aontais maidir leis an gComhionannas Inscne;

C. de bhrí gurb amhlaidh, le linn Chruinniú Mullaigh Chomhpháirtíocht an Oirthir 2017 sa Bhruiséil, gur leag na rannpháirtithe go léir béim ar an tábhacht a ghabhann leis na Comhaontuithe Comhlachais a mhéid a bhaineann le dlús a chur leis an gcomhlachas polaitiúil leis an Aontas Eorpach agus leis an gcomhtháthú eacnamaíoch ann, agus gur dhearbhaigh siad tacaíocht an Aontais do chur chun feidhme na gComhaontuithe Comhlachais;

D. de bhrí gur cheart na Comhaontuithe Comhlachais idir an tAontas agus Comhpháirtithe an Oirthir agus an comhaontú maidir le comhpháirtíocht chuimsitheach fheabhsaithe a síníodh leis an Airméin, gur cheart iad a bhunú ar dhul chun cinn nithiúil arna dhéanamh ag rialtais Chomhpháirtíocht an Oirthir maidir leis na gealltanais i ndáil le hathchóiriú eacnamaíoch a chur chun feidhme;

E. de bhrí go nglactar leis go forleathan gur féidir leis an infheistíocht dhíreach choigríche (IDC) a bheith ríthábhachtach le haghaidh fás eacnamaíoch fadtéarmach agus gur féidir leis buntáistí iarmharta a thabhairt tríd an teicneolaíocht agus tríd an aistriú scileanna;

F. de bhrí gurb ionann seoltáin ó easaoránaigh agus sciar suntasach IDC i gcás roinnt de Chomhpháirtithe an Oirthir; de bhrí gur féidir le seoltáin a bheith ina sciar mór OTI sna tíortha sin;

G. de bhrí go bhfuil an tAontas tiomanta, faoi BCE, do thacú le forbairt eacnamaíoch a thíortha comhpháirtíochta agus d'fheabhas a chur ar mhianta agus deiseanna pobal áitiúil agus, san am céanna, béim láidir a leagan i gcónaí ar an dea-rialachas, ar an daonlathas agus ar an smacht reachta;

H. de bhrí gur féidir, le bunú an limistéir dhomhain chuimsithigh saorthrádála (DCFTA), lena gcuirtear deireadh freisin le bacainní ar IDC agus ar ghluaiseachtaí caipitil, réimse leathan buntáistí féideartha a sholáthar do na páirtithe conarthacha, ar buntáistí féideartha iad a thiocfaidh as an tsineirgíocht idir DCFTA agus an próiseas comhfhogasaithe dá bhforáiltear leis an gComhaontú Comhlachais;

I. de bhrí gur dea-shampla de bheartais neamhachrannacha i dtéarmaí comhoibriú le haontais eacnamaíocha éagsúla é an comhar a dhéantar idir an Airméin agus an tAontas Eorpach, mar aon leis an gcomhar a dhéantar idir an Airméin agus an tAontas Eacnamaíoch Eoráiseach (AEE);

J. de bhrí gurb ionann trádáil leis an Aontas agus cion nach beag de shreafaí trádála idirnáisiúnta agus de chaipiteal trádála idirnáisiúnta, agus go bhfuil geilleagair thíortha Chomhpháirtíocht an Oirthir ag brath ar an trádáil sin;

K. de bhrí go ndéanfaidh infheisteoirí coigríche a marana, b'fhéidir, ar an reachtaíocht atá á forbairt ag tíortha Chomhpháirtíocht an Oirthir i réimsí amhail cosaint an chomhshaoil agus cúrsaí saothair, agus é mar chuspóir acu costais a ísliú chun buntáistí iomaíocha praghais a fháil trí dhul i gceann infheistíochtaí “fánaíochta” gearrshaolacha, a chruthaíonn saincheisteanna móra fostaíochta a mhaireann ina ndiaidh; de bhrí go dtéann sé sin in éadan na Spriocanna Forbartha Inbhuanaithe (SDGanna) lena dtacaíonn an tAontas agus a Bhallstáit, agus Comhpháirtithe an Oirthir; ag cur i bhfios go bhfuil gá le gníomhaíocht inbhuanaithe agus chinntitheach i gcoinne an éillithe chun go rachaidh IDC chun tairbhe na sochaí ina hiomláine;

1. Ag cur i dtreis an tábhacht straitéiseach a ghabhann le BCE mar bheartas lena gcruthaítear caidrimh ilsrathacha; ag cur i bhfios gurb é an dúshlán bunúsach atá le sárú ag BCE feabhsuithe fónta nithiúla a dhéanamh ar son shaoránaigh na dtíortha comhpháirtíochta; ag meas gur cheart beartas a bheadh níos láidre agus níos éifeachtaí a dhéanamh de BCE agus sin, inter alia, trí neartú a dhéanamh ar a ghnéithe dearfacha, lena n-áirítear trí bhéim níos mó a leagan ar bheartais éifeachtacha infheistíochta atá bunaithe ar dhea-chleachtas an Aontais a fhorbairt;

2. Ag creidiúint gur luachmhar i gcónaí iad cuspóirí BCE a luadh i gcéaduair, mar atá limistéar rathúnais, cobhsaíochta, slándála agus dea-chomharsanúlachta a chruthú bunaithe ar chomhluachanna agus comhphrionsabail an Aontais Eorpaigh, trí chúnamh agus dreasachtaí a thabhairt chun athchóirithe struchtúracha eacnamaíocha doimhne a dhéanamh sna tíortha comharsanachta, agus sin faoina bhfreagracht féin agus arna gcomhaontú leo, rud a fhágfaidh go bhféadfar a bheith rannpháirteach leis an Aontas ar bhonn treisithe; ag cur i bhfáth, dá bhrí sin, gur gá IDC breise a mhealladh chun forbairt eacnamaíoch a áirithiú;

3. Ag dearbhú gur cheart mealladh IDC, trédhearcacht, dea-rialachas, cuntasacht frithpháirteach agus cuimsitheacht a bheith ina bpríomhghnéithe den chur chuige nua sa chaoi go n-áiritheofaí go scaipfear buntáistí BCE ar an uile leibhéal den tsochaí sna tíortha lena mbaineann, seachas iad a dhíriú ar ghrúpaí ar leith;

4. Ag meabhrú leas comhroinnte an Aontais Eorpaigh maidir le cuidiú le tíortha Chomhpháirtíocht an Oirthir fás eacnamaíoch cobhsaí agus fónta a bheidh ann go fadtéarmach a shaothrú agus rialachas eacnamaíoch nua-aimseartha a bhunú, rud is féidir a bhaint amach ach geilleagair thíortha Chomhpháirtíocht an Oirthir a nascadh le margadh aonair an Aontais trí DCFTAnna, agus lánurraim á tabhairt do dhifreáil níos mó lena dtugtar léiriú ar an éagsúlacht i measc thíortha Chomhpháirtíocht an Oirthir; ag tuiscint go bhfuil IDC ríthábhachtach chun a áirithiú go dtagann borradh faoin iomaíochas agus gur cheart go dtiocfadh feabhas ar an táirgiúlacht, go gcruthófaí poist agus go mbeadh fás inbhuanaithe fadtéarmach ann mar gheall uirthi;

5. Ag cur i bhfáth go bhféadfadh comhtháthú margaidh níos doimhne idir an tAontas agus tíortha Chomhpháirtíocht an Oirthir rannchuidiú le fás eacnamaíoch a spreagadh san Aontas agus i dtíortha Chomhpháirtíocht an Oirthir, agus le míchothromaíochtaí eacnamaíocha réigiúnacha agus éagothromaíochtaí sóisialta idir na tíortha agus na réigiúin sin agus laistigh díobh a dhíothú agus, ar an gcaoi sin, feabhas a chur ar leas a bpobal faoi seach, toradh nach beag — go háirithe anois — tráth a bhfuil an téarnamh eacnamaíoch támáilte agus a bhfuil ag méadú ar an éagothroime shóisialta agus eacnamaíoch agus freisin ar an éagobhsaíocht gheopholaitiúil;

6. Ag cur i bhfáth gur féidir le IDC a bheith lárnach maidir leis an athrú ó bhonn sa gheilleagar a bhaint amach, ar athrú é chuig infheistíochtaí agus onnmhairithe atá táirgiúil agus inbhuanaithe; ag cur i bhfáth freisin gur féidir le IDC rannchuidiú freisin leis an mborradh is gá a chur faoin iomaíochas trí scileanna agus bonneagar nua a fhorbairt agus freisin trí mhargaí nua a oscailt le haghaidh earraí agus seirbhísí ó thíortha de chuid Chomhpháirtíocht an Oirthir agus trí rannpháirteachas na dtíortha sin i slabhraí luacha uile-Eorpacha a éascú;

7. Ag aithint, agus tíortha Chomhpháirtíocht an Oirthir ag athrú i treo geilleagar margaidh, gur oscail siad chun IDC a ligean isteach, ach gur teoranta an méid atá meallta acu go dtí seo; ag meas gur gá tuilleadh iarrachtaí a dhéanamh chun timpeallacht ghnó atá cobhsaí a sholáthar agus chun go mbainfidh na tíortha sin lán a gcumas amach i réimse an smachta reachta;

8. Ag tabhairt dá aire go bhféadfadh IDC cuidiú le Comhpháirtithe an Oirthir a soláthar fuinnimh a éagsúlú agus bonneagar fuinnimh a fheabhsú agus, ar an gcaoi sin, neamhspleáchas fuinnimh agus tuilleadh éifeachtúlachta a bhaint amach;

9. Ag tabhairt dá aire gur thug tíortha Chomhpháirtíocht an Oirthir faoi iarrachtaí móra chun feabhas a chur ar a dtimpeallacht ghinearálta infheistíochta; ag tabhairt dá aire freisin gur ar dhá phríomhcholún a díríodh athchóirithe a rinneadh le déanaí agus a dhírítear athchóirithe atá á ndéanamh i gcónaí, eadhon ailíniú le rialacha agus rialacháin an Aontais agus tabhairt isteach dea-chleachtais idirnáisiúnta chun tacú le forbairt na hearnála príobháidí;

10. Ag aithint gur rannchuidigh cúnamh airgeadais agus teicniúil an Aontais trí ionstraimí amhail IEC agus cúnamh macra-airgeadais le timpeallacht ghnó níos fearr a chruthú i gcás Chomhpháirtithe an Oirthir agus le méideanna níos mó IDC a mhealladh;

11. Ag dearbhú nach go huathoibríoch a thagann timpeallacht atá fabhrach don infheistíocht as dlíthe maithe, agus go bhfuil tábhacht ag gabháil le cáilíocht an riaracháin phoiblí agus lena chumas na dlíthe sin a chur chun feidhme; ag meas, i ndáil leis sin, gur gá tuilleadh iarrachtaí a dhéanamh i dtíortha Chomhpháirtíocht an Oirthir; ag creidiúint go bhfuil cur chun feidhme athchóirithe ar riarachán poiblí agus ar na breithiúna, mar aon leis an gcomhrac in aghaidh an éillithe, ríthábhachtach chun barr feabhais a bhaint amach; ag meas gur gá seirbhísí sibhialta a ghairmiúlú agus luach saothair níos mó a íoc astu, agus go gcaithfear úsáid níos fearr a bhaint as saoráidí TF, oiliúint a thabhairt agus acmhainní a chuíchóiriú chun an tseirbhís phoiblí a athchóiriú; ag creidiúint gur gá béim láidir a leagan freisin ar an rialachas a fheabhsú;

12. Ag tabhairt dá aire gur féidir le tíortha Chomhpháirtíocht an Oirthir níos mó IDC ar luach níos airde a mhealladh ach beartais iomchuí a bheith acu; ag deimhniú go gcuideodh níos mó IDC le spriocanna forbartha náisiúnta na dtíortha agus na Spriocanna Forbartha Inbhuanaithe a bhaint amach trí rannchuidiú le cruthú post, aistriú teicneolaíochta, cur chun cinn onnmhairiúcháin, fás inbhuanaithe agus maolú na bochtaineachta; ag tabhairt dá aire go bhfágfadh IDC ar luach níos airde go gcuirfí feabhas ar fhorbairt bonneagair, go ndéanfaí éagsúlú earnálach agus go gcuirfí feabhas ar chórais oideachais;

13. Ag cur i bhfios go bhféadfadh IDC trédhearcach a bheith lárnach maidir le laghdú a dhéanamh ar sciar agus ról an gheilleagair neamhfhoirmiúil i gComhpháirtithe an Oirthir agus, ar an gcaoi sin, chuideodh sé leis an imghabháil cánach, an choireacht eagraithe agus an t-éilliú a chomhrac;

14. Ag áitiú go bhféadfadh buntáistí a bheith ag gabháil leis an gcruthú post trí IDC, i dtéarmaí dífhostaíocht i measc na hóige a laghdú; ag creidiúint freisin go gcuideodh IDC in earnálacha ina n-éilítear saothar oilte le laghdú a dhéanamh ar líon na gcéimithe óga atá dífhostaithe nó a fhaigheann pá íseal, dá ndéanfaí é a cheangal le beartais ghníomhacha le haghaidh mhargadh an tsaothair, agus béim á leagan ar scileanna ábhartha san oideachas agus san oiliúint;

15. Ag cur i bhfáth go bhféadfadh cur chun cinn fhiontraíocht na mban a bheith ina uirlis éifeachtach chun fás eacnamaíoch a spreagadh, dífhostaíocht a laghdú, cuimsitheacht agus comhionannas inscne a chur chun cinn agus míchothromaíochtaí sóisialta a laghdú;

16. Ag dearbhú a thábhachtaí atá FBManna le haghaidh gheilleagair Chomhpháirtithe an Oirthir; ag áitiú gurb iad infheistíochtaí in FBManna is fearr a thugann deiseanna chun fás inbhuanaithe a ghiniúint, chun dífhostaíocht a chomhrac agus chun borradh a chur faoin trádáil idir tíortha Chomhpháirtíocht an Oirthir agus an tAontas; ag áitiú ar an Aontas agus a Bhallstáit agus ar Chomhpháirtithe an Oirthir oibriú le chéile ar mhaithe le IDC níos mó in FBManna a mhealladh i dtíortha Chomhpháirtíocht an Oirthir;

17. Ag tuiscint gur fearr freisin a bheidh tíortha Chomhpháirtíocht an Oirthir in ann a mbonn cánach a bhreithniú an athuair, rud a sholáthróidh cistiú chun caighdeáin mhaireachtála a fheabhsú agus, i dtrácht na haimsire, a fhágfaidh gur lú a bheidh na tíortha sin ag brath ar chúnamh idirnáisiúnta agus ar sheoltáin; ag creidiúint go ligfeadh sé sin, de réir a chéile, do thíortha Chomhpháirtíocht an Oirthir aghaidh a thabhairt ar chánachas a bheadh níos forásaí chun fáil réidh leis na neamhionannais i sochaithe na dtíortha sin agus chun na bearnaí sóisialta atá iontu a dhruidim;

18. Ag aithint, cé gur ceann de chuspóirí thíortha Chomhpháirtíocht an Oirthir é tuilleadh IDC a fháil ag brath ar shaothar oilte, gur gá do na Comhpháirtithe iarrachtaí breise a dhéanamh chun feabhas a chur ar scileanna gairmiúla áirithe i measc a bpobal féin; ag tabhairt le fios gur féidir le IDC cuidiú leis an bpróiseas sin ar bhealaí éagsúla, ach nach féidir leis teacht in ionad ról na gcóras náisiúnta oideachais chun na scileanna is gá a sholáthar le haghaidh geilleagar láidir, arb iad na rialtais atá freagrach as;

19. Á iarraidh go ndéanfaí mórinfheistíocht i mbonneagar, scileanna saothair agus forbairt eacnamaíoch thíortha Chomhpháirtíocht an Oirthir, ar mó ná feabhas a chur ar acmhainneacht na n-earnálacha poiblí nó príobháideacha áitiúla atá i gceist leis;

20. Ag áitiú ar údaráis Chomhpháirtithe an Oirthir sraith dreasachtaí a fhorbairt le haghaidh cruthú post chun IDC a mhealladh, agus é mar chuspóir méadú suntasach a dhéanamh ar ualach na hearnála príobháidí i nginiúint post;

21. Ag áitiú go ndéanfaí tosaíochtaí agus cuspóirí straitéiseacha don ghearrthéarma, don mheántéarma agus don fhadtéarma a shainiú, agus é á chur san áireamh gur cheart a bheith mar aidhm le BCE cur chuige difreáilte a chruthú chun mealladh infheistíochta a chur chun cinn; ag cur i bhfáth gur cheart don Aontas, agus a chur chuige á shainiú aige, féachaint ar a chuid leasanna agus tosaíochtaí agus ar leasanna agus tosaíochtaí na dtíortha aonair lena mbaineann, in éineacht le leibhéal a bhforbartha, agus aird á tabhairt ar leasanna agus mianta a sochaithe, ar a n-uaillmhian pholaitiúil agus ar an timpeallacht gheopholaitiúil;

22. Ag áitiú ar an Aontas, a mhéid a bhaineann lena chaidreamh le Comhpháirtithe an Oirthir, díriú, i gcás inar gá, ar leasanna comhroinnte agus buntáistí sonracha, go háirithe ar fhorbairt eacnamaíoch agus ar mhealladh IDC; ag áitiú ar an Aontas freisin cuidiú le tíortha Chomhpháirtíocht an Oirthir dlús a chur leis an obair atá á déanamh chun a mbeartas tionsclaíoch a athchóiriú, rud a d'fhéadfadh an aistriú chuig geilleagar iomaíoch atá bunaithe ar eolas a chinneadh;

23. Á iarraidh ar údaráis thíortha Chomhpháirtíocht an Oirthir atá comhlachaithe leis an Aontas agus orthu siúd a bhfuil comhaontuithe maidir le comhpháirtíocht chuimsitheach fheabhsaithe leis an Aontas sínithe acu, dlús a chur le comhfhogasú a gcuid reachtaíochta le reachtaíocht an Aontais maidir le feabhas a chur ar thimpeallacht na hinfheistíochta, mar a leagtar síos ina gcomhaontuithe faoi seach;

24. Á iarraidh ar an gCoimisiún Eorpach méadú a dhéanamh ar an tacaíocht agus an cúnamh a thugann sé chun críche forbairt acmhainní do Chomhpháirtithe sin an Oirthir a bhfuil bearta a imríonn tionchar ar thimpeallacht na hinfheistíochta á gcur chun feidhme acu;

25. Á iarraidh ar an gCoimisiún agus ar údaráis na mBallstát cuidiú le Comhpháirtithe an Oirthir pleananna náisiúnta a fhorbairt chun IDC a mhealladh;

26. Á iarraidh go ndéanfaí faireachán ar cháilíocht na n-infheistíochtaí agus freisin go sainaithneofaí bearta roghnaithe infheistíochtaí fadtéarmacha agus go ndéanfaí meastóireacht orthu; á iarraidh freisin go ndéileálfaí mar ba chuí le haon torthaí achrannacha a bheadh ar fhaireachán na n-infheistíochtaí;

27. Á iarraidh ar pharlaimintí náisiúnta thíortha Chomhpháirtíocht an Oirthir dlús a chur leis an bpróiseas maidir le dlíthe náisiúnta eacnamaíochta a chomhchuibhiú leis an acquis communautaire agus tacaíonn sé leis na céimeanna a ghlac na parlaimintí náisiúnta chun athchóirithe a bhaineann le DCFTAnna a achtú trí mholtaí ábhartha a ghlacadh; ag moladh go mbunófaí meithleacha iltaobhacha agus go gcuirfí ar a gcumas cuidiú le chéile sa phróiseas maidir le comhfhogasú rialála feadh speictream iomlán acquis an Aontais a bhaineann le trádáil agus le hinfheistíocht;

28. Á iarraidh ar Bhallstáit an Aontais agus ar Chomhpháirtithe an Oirthir dlús a chur lena gcomhar chun an t-athrú aeráide a chomhrac, go háirithe faoi chuimsiú COP21; ag spreagadh comhair maidir le teicneolaíochtaí íseal-astaíochtaí agus atá tíosach ar acmhainní, go háirithe a n-aistriú agus a nuálaíocht sa réimse sin, chun méadú a dhéanamh ar acmhainneacht oiriúnaitheach gheilleagair na dtíortha le linn an phróisis maidir le IDC a mhealladh; ag dearbhú a thábhachtaí atá taighde agus nuálaíocht i gcoitinne chun iomaíochas, táirgiúlacht, inbhuanaitheacht agus cruthú post a fheabhsú; ag tabhairt dá aire sprioc an Aontais maidir le 3 % dá OTI a infheistiú i dtaighde agus i bhforbairt faoi 2020;

29. Ag dearbhú a thábhachtaí atá sé do Chomhpháirtithe an Oirthir go neartófaí ról na taidhleoireachta maidir le beartais agus cláir a chur chun cinn agus go ndéanfaí ceachtanna a foghlaimíodh agus dea-chleachtais a bhaineann le mealladh IDC a chomhroinnt;

30. Ag dearbhú an tábhacht atá le beartais chumarsáide, gur gá an buntáiste a ghabhann le hathchóirithe a thaispeáint do shaoránaigh thíortha Chomhpháirtíocht an Oirthir agus gur ga, dá bhrí sin, neartú breise a dhéanamh ar iarrachtaí cumarsáide straitéisí;

31. Ag tacú le cur chun feidhme an dea-chleachtais arna chur chun cinn ag an Aontas, ag Comhpháirtithe Chomhpháirtíocht an Oirthir agus ag eagraíochtaí idirnáisiúnta agus réigiúnacha, ar a n-airítear institiúidí airgeadais, bainc agus deontóirí i dtíortha ar leith, chun IDC a chur chun cinn;

32. Ag spreagadh Bhallstáit an Aontais naisc dhéthaobhacha agus iltaobhacha níos láidre a fhorbairt le tíortha Chomhpháirtíocht an Oirthir agus páirt ghníomhach a ghlacadh maidir le cúnamh idirthréimhseach, tacaíocht theicniúil, fothú acmhainní agus comhroinnt taithí d'fhonn IDCanna a chur chun cinn agus freisin d'fhonn feasacht a mhúscailt faoi na deiseanna a thugann DCFTA;

33. Ag aithint gur dúshláin chomhroinnte iad go leor de na dúshláin atá os comhair Chomhpháirtithe an Oirthir amach; Ag spreagadh, dá bhrí sin, comhar níos láidre agus idirphlé polaitiúil réamhbhreathnaitheach idir tíortha Chomhpháirtíocht an Oirthir chun dul i ngleic le dúshláin chomhchoiteanna agus chun infheistíocht a spreagadh;

34. Ag áitiú go nglacfaí céimeanna chun sciúradh airgid a chosc agus chun trédhearcacht agus freagracht shóisialta a áirithiú maidir le hinfheistíochtaí coigríche;